มันนี่ทูเดย์
ออมสินเปิดบริการตู้เอทีเอ็ม
29 ก.ย. 2559

ออมสินเปิดบริการตู้เอทีเอ็ม
นายชาติชาย พยุหนาวีชัย ผู้อำนวยการธนาคารออมสิน เปิดเผยถึงความคืบหน้าการลงโปรแกรมป้องกันมัลแวร์ หลังมีมิจฉาชีพโจรกรรมเงินในกล่องตู้เอทีเอ็มว่า ล่าสุดบริษัท เอ็นซีอาร์ ลงโปรแกรมและเปิดให้บริการตู้เอทีเอ็มได้แล้ว 1,200 ตู้ จากตู้ที่ปิดให้บริการทั้งหมดกว่า 3,000 ตู้ คาดว่าจะแก้ไขและลงโปรแกรมได้แล้วเสร็จทั้งหมดภายในเดือน ต.ค.นี้  
แหล่งข่าวกระทรวงการคลัง เปิดเผยว่า ขณะนี้ธนาคารออมสิน อยู่ระหว่างการพิจารณาเรื่องการปรับระบบและอาจต้องมีการลงทุนเพิ่มเพื่อพัฒนาระบบป้องกันใหม่ให้ทันสมัยมากขึ้น
ธอส.หนุนปันฝัน ปันยิ้ม
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) มอบเงินสนับสนุนจำนวน 6.4 แสนบาท ให้แก่ “โครงการปันฝัน ปันยิ้ม” ในโอกาสจัดงานครบรอบวันสถาปนา 63 ปี ธนาคารอาคารสงเคราะห์ ซึ่ง ธอส. ได้ร่วมกับหน่วยงานต่างๆ สนับสนุนโครงการปันฝัน ปันยิ้ม ที่จัดขึ้นเพื่อช่วยเหลือเยาวชนที่อยู่ในภาวะยากลำบากโดยเฉพาะทางด้านร่างกาย และจำเป็นต้องได้รับการรักษาหรือการผ่าตัด รวมถึงการช่วยเหลือทางด้านอุปโภคบริโภค ซึ่งจะช่วยเกื้อหนุนให้เยาวชนมีโอกาสในการดำรงชีวิตใหม่ที่ดีขึ้นต่อไป โดยเป็นหนึ่งในโครงการเพื่อสังคมของ ธอส.